กสิกรไทยฟันธงเฟดคงดอกเบี้ย
กสิกรไทยคาดเฟดคงดอกเบี้ยนโยบายที่ 0.25-0.50% ในการประชุมรอบแรกของปีนี้
26 ม.ค. 2559

กสิกรไทยคาดเฟดคงดอกเบี้ยนโยบายที่ 0.25-0.50% ในการประชุมรอบแรกของปีนี้
รายงานข่าวจากศูนย์วิจัยกสิกรไทย เปิดเผยว่า ในการประชุมคณะกรรมการนโยบายการเงินสหรัฐ (เฟด) รอบแรกของปี 2559 ระหว่างวันที่ 26-27 ม.ค.นี้ คาดว่า เฟดจะคงอัตราดอกเบี้ยนโยบายไว้ที่ระดับ 0.25-0.50% หลังจากที่ได้ปรับขึ้นอัตราดอกเบี้ยนโยบายไปเมื่อการประชุมเดือน ธ.ค. 2558 ที่ผ่านมา
สาเหตุที่ทำให้เฟดคงอัตราดอกเบี้ย เนื่องจากในช่วงต้นปีตลาดทุนโลกยังคงมีผันผวน รวมทั้งต้องประเมินผลกระทบที่อาจจะเกิดขึ้นต่อภาคเศรษฐกิจจริง หลังจากที่การรายงานข้อมูลเศรษฐกิจจีนที่อ่อนแอในช่วงต้นปี ได้ตอกย้ำถึงการชะลอตัวลงของเศรษฐกิจอย่างต่อเนื่อง ซึ่งก่อให้เกิดความกังวลเกี่ยวกับการขยายตัวของเศรษฐกิจโลกและเป็นปัจจัยสำคัญที่ส่งผลให้ตลาดหุ้นทั่วโลกปรับตัวลดลง สวนทางกับดัชนีค่าความผันผวนของดัชนีหุ้น S&amp;P 500 ที่ปรับตัวเพิ่มขึ้น
ทั้งนี้ คาดว่าเฟดคงจะติดตามว่าประเทศต่างๆ จะสามารถควบคุมมิให้ความผันผวนที่เกิดขึ้นในตลาดทุนโลกกระทบต่อภาพรวมของการฟื้นตัวในภาคเศรษฐกิจจริงได้ดีเพียงใด ท่ามกลางข้อเท็จจริงที่ว่าปัจจุบันเศรษฐกิจจีนซึ่งมีขนาดเศรษฐกิจที่ใหญ่เป็นอันดับ 2 ของโลก มีบทบาทเพิ่มขึ้นอย่างมาก เนื่องจากจีนเป็นผู้บริโภคสินค้าโภคภัณฑ์รายใหญ่ หมายความว่า หากเศรษฐกิจจีนชะลอตัวลงอย่างมากกว่าที่คาดไว้จริง ก็ย่อมที่จะส่งผลกระทบต่อการฟื้นตัวของเศรษฐกิจโลก รวมถึงเศรษฐกิจสหรัฐอย่างยากที่จะหลีกเลี่ยง
นอกจากนี้ ในช่วงที่ผ่านมาธนาคารโลกปรับลดประมาณการขยายตัวของเศรษฐกิจโลกในปีนี้ลง จาก 3.3% เป็น 2.9% และกองทุนการเงินระหว่างประเทศปรับลดประมาณการขยายตัวเศรษฐกิจโลก จาก 3.6% เป็น 3.4% 
ในขณะเดียวกันการปรับตัวลดลงของราคาน้ำมันในตลาดโลกที่ร่วงลงสู่ระดับต่ำสุดในรอบเกือบ 13 ปี หรือปรับลดลงกว่า 22% จากต้นปี คงจะส่งผลกระทบให้อัตราเงินเฟ้อของสหรัฐปรับลดลงจากที่เฟดคาดการณ์ไว้ ทั้งนี้ภายใต้สภาวะที่แรงกดดันเงินเฟ้อยังคงอยู่ในระดับต่ำ กอปรกับความเสี่ยงต่อการฟื้นตัวของเศรษฐกิจสหรัฐยังคงอยู่ในระดับสูง น่าจะสนับสนุนให้เฟดคงระดับนโยบายการเงินที่ค่อนข้างผ่อนคลายได้ต่อเนื่องอีกระยะหนึ่ง แม้ว่าตลาดแรงงานจะปรับตัวดีขึ้นก็ตาม
อย่างไรก็ดี โอกาสที่เฟดจะปรับขึ้นอัตราดอกเบี้ยนโยบายในการประชุมรอบเดือน มี.ค. 2559 ปรับลดลงเหลือ 29.6% ณ วันที่ 22 ม.ค. 2559 เทียบกับข้อมูลช่วง 1 เดือนก่อนหน้าที่ตลาดคาดการณ์ด้วยโอกาสที่ 50.3%
ศูนย์วิจัยกสิกรไทย ระบุว่า คาดการณ์เกี่ยวกับทิศทางอัตราดอกเบี้ยของคณะกรรมการเฟดและตลาดการเงินที่แตกต่างกันอาจส่งผลให้เกิดความผันผวนในตลาดการเงินเพิ่มขึ้นได้ อาจจะส่งผลให้ตลาดการเงินเผชิญกับความผันผวนมากขึ้น โดยจุดสำคัญที่คงต้องจับตาในช่วง 1-3 เดือนข้างหน้า ได้แก่ การเปิดเผยมุมมองเศรษฐกิจ และคาดการณ์อัตราดอกเบี้ยของคณะกรรมการเฟดที่จะมีการเปิดเผยในการประชุมเดือน มี.ค.ว่าจะมีการเปลี่ยนแปลงจากปัจจุบันมากน้อยเพียงใด
ในขณะเดียวกันการดำเนินนโยบายการเงินของธนาคารกลางขนาดใหญ่ ที่มีแนวโน้มจะดำเนินนโยบายผ่อนคลายเพิ่มเติม โดยมีความเป็นไปได้ที่ธนาคารกลางญี่ปุ่น (บีโอเจ) และธนาคารกลางยุโรป (อีซีบี) อาจจะตัดสินใจกระตุ้นเศรษฐกิจเพิ่มเติมในช่วงไตรมาส 1/2559 นี้ ซึ่งคงจะส่งผลให้เงินเหรียญสหรัฐปรับตัวแข็งค่าขึ้น และอาจกระทบต่อโมเมนตัมการฟื้นตัวของเศรษฐกิจสหรัฐในระยะข้างหน้าให้ชะลอลงได้